Прва сезона серије приказује првих неколико година владавине краљице Викторије (Џена Колман), од њеног ступања на престо са осамнаест година, њеног интензивног пријатељства и заљубљености у лорда Мелбурна (Руфус Суел) до удварања и почетка брака са принцом Албертом (Том Хјуз) и рођења њиховог првог детета, Викторије. Друга сезона прати Викторијине муке у балансирању својих краљевских дужности са дужностима према свом супругу и деци, различите драме у оквиру енглеске и немачке гране краљевске породице, међународне односе са Француском и кризама као што су Англо-авганистански рат и Велика глад у Ирској. На почетку треће сезоне, Викторија и Алберт имају шесторо деце и приближавају се својим 30-им годинама док се сусрећу са потешкоћама у браку. Подрадње у трећој сезони укључују Албертова стална настојања да пронађе своје место, што кулминира Великом изложбом 1851. године и његовим напорима да обликује свог најстаријег сина, будућег Едварда VII, у краља; Викторијин политички однос са харизматичним лордом Палмерстоном; изненадни долазак Викторијине отуђене сестре Феодоре у палату; и забрањену романсу између једне од краљичиних дама и слуга.